Imatge de la Business Talk "Estratègies empresarials en la nova normalitat per a la moda"
En el marc de la Business Talk "Estratègia empresarial en la nova normalitat per a la moda", que ha tingut lloc avui en el marc de 080 Barcelona Fashion Digital Edition, Joan Sol (director i soci de la consulta BCG) ha assegurat que "els perfils digitals seran fonamentals en les companyies de moda del futur".
Aquesta és una de les estratègies que Sol ha apuntat en el nou escenari per al sector de la moda, del qual ha vaticinat que "davant la incertesa actual cal apostar per perfils digitals i estructures organitzatives més horitzontals amb presa de decisions en equip".
L'expert ha assegurat que, com a conseqüència de la crisi generada per la pandèmia, el sector moda experimentarà una "reducció de la dimensió, amb la desaparició de companyies, sobretot petites i mitjanes".
"Hem de situar-nos un escenari amb un sector més petit", ha asseverat.
D'altra banda, Sol ha apuntat que una altra de les conseqüències és la pèrdua d'importància de la botiga física, en favor d'una major penetració del canal online: "la gent ha començat a comprar moda online i cada cop ho farà més.
La botiga pasarà a tenir un altre rol, i les estratègies se centraran en el client".
Així mateix, ha explicat que el futur del sector està fortament influenciat per la "incertesa".
"El fet de no saber quan durarà aquesta situació, altera el mix (de la cistella de la compra de moda) —ha apuntat Sol — ja que la indústria de la moda està molt vinculada amb la socialització".
Al seu parer, el sector moda és un dels més afectats per la crisi, amb matisos.
En aquest sentit, ha volgut puntualitzar que "està pitjor el turisme ".
No obstant això ha insistit en la contracció que experimentarà el sector moda "que té uns costos fixos molt elevats".
A aquest respecte, ha afegit que l'impacte depèn de molts factors "les companyies que treballen amb cicles més llargs es veuran més afectades que les que treballen amb cicles més curts, amb major capacitat de resposta, per la incertesa en què estem immersos".
Pel que fa al retail, Sol ha assenyalat que l'impacte s'està percebent i vivint de manera molt diferent en funció del territori.
Segons ha apuntat, " hi ha diferències entres ciutats, i dins de cada ciutat, es perceben diferents situacions en funció de les zones.
També el comportament és diferent en els centres comercials respecte als eixos comercials".
"En general, les zones més estretament vinculades al turisme, estan patint més", ha assegurat.
Davant d'aquesta situació, ha assenyalat que "és fonamental observar en cada cas, com evoluciona la demanda i actuar en conseqüència.
Per això —ha afegit—, ara el més important és focalitzar esforços en controlar costos i ser més eficients.
Suprimir qualsevol cost que sigui prescindible i centrar-nos en desenvolupar eines analítiques que permetin prendre les decisions més encertades".
Sobre els escenaris a llarg termini, Sol ha vaticinat una tendència imparable de la globalització "per molt que hi hagi mesures protectores de països com Xina o EUA.
Aquesta tendència s'accelerarà en un futur per molt que a mig termini ens topem amb alguna barrera aranzelària".
Joan Sol, managing director i soci de BCG Barcelona així com membre principal de l'àrea de pràctica del consumidor, que cobreix el sector minorista, moda i luxe, i productes de consum.
Compta amb una amplia experiència a diferents indústries i àrees, entre les quals es troben estratègia, desenvolupament corporatiu, vendes i màrqueting digital.
080 Barcelona Fashion, en format 100% digital, celebra del 14 al 17 de setembre una nova edició del certamen amb un nodrit programa d'activitats paral·leles a l'apartat Other Voices, amb continguts sobre el mon de la moda, analitzat des de vessants tan diferents i complementaris com la tecnologia, el negoci o les darreres tendències.
Inclou Fashion Talks — on participen personalitats del sector a nivell internacional—, Business Talks, que compten amb la col·laboració de modaes, i Tech Talks, amb la col·laboració de Seed&Click, a càrrec de professionals i experts de primer nivell.